వై.సి.వి. రెడ్డి

వై.సి.వి. రెడ్డి రాయలసీమకు చెందిన కవి, కథకుడు, అభ్యుదయ రచయిత. 

 జననం 
వై.సి.వి. రెడ్డి 1926 మార్చి 26న కడప జిల్లా బోనాల గ్రామంలో ఒక వ్యవసాయ కుటుంబంలో లక్ష్మమ్మ, కొండారెడ్డి దంపతులకు జన్మించారు. వీరి పూర్తిపేరు యమ్మనూరు చిన వెంకట రెడ్డి. కొడవలూరి రామచంద్ర రాజు ఆయనకు బాల్యంలో గురువు, అయన దగ్గర ప్రాచీన తెలుగు సాహిత్యం అధ్యయనం చేశారు. ఆ తర్వాత మద్రాసులో సుబ్రహ్మణ్యం ఎడ్యుకేషనల్ ట్యుటోరియల్ కాలేజీలో చేరి 1947లో మెట్రిక్యులేషన్ చదివారు. ఆ తర్వాత కడప ప్రభుత్వ కళాశాలలో ఇంటర్మీడియెట్ చదివారు. 1947 జూన్ 15 బాలచెన్నమ్మతో వివాహం జరిగింది.

 ఉద్యోగ జీవితం 
1949 అక్టోబర్ 13న కడప జిల్లా బోర్డులో క్లర్క్ ఉద్యోగంలో చేరారు. కొడవలూరు రామచంద్రరాజు, చక్రాల నరసింహ శాస్త్రిల సాహచర్యంవల్ల కవిత్వ రచన అలవడింది. సంప్రదాయ సాహిత్యబలం ఉంది. గనక మొదట అవధానాలు చేశారు. 1948కి ముందే వైసీవి రెడ్డి గారి కవిత్వ రచన మొదలైంది. ఈయన మొదట దుర్భాక, గడియారం, పుట్టపర్తి నారాయణాచార్యులు, భైరవ కొండారెడ్డి, నారు నాగనార్య, కొడవలూరు రామచంద్రరాజు వంటి సంప్రదాయ కవులతో సహవాసం చేశారు. తర్వాత ఈయనకు కడప జిల్లా సి.పి.ఐ. నాయకులైన ఎద్దుల ఈశ్వర్ రెడ్డి, నర్రెడ్డి శివరామిరెడ్డి, గజ్జెల మల్లారెడ్డి తోనూ, రారా, సొదుం జయరాం, సొదుం రామ్మోహన్, కేతు విశ్వనాథరెడ్డి వంటి ఆధునిక రచయితల పరిచయం ఏర్పడంవల్ల, మార్కిస్ట్ సాహిత్యాన్ని బాగా అర్థం చేసుకున్నారు. అప్పటి నుండి మార్కిస్టు దృక్పథంతో అనేక రచనలు చేశారు.

 రచనా వ్యాసంగం  
 తొలకరి చినుకులు 1953
 మేనక 1954
 రంభ 1957
 సిందూర రేఖ 1982
 దక్షిణానిలము 1960
 రాయబారము 1960
 సెలకన్నె 1972
 వైజయంతి 1977
 పారిజాతం 1978
 గట్టిగింజలు 1982
1953కు ముందు, 1982 తర్వాత ఆయన ఎంతో కొంత రచన చేసి ఉంటారు. అందువల్ల వైసివి రెడ్డిగారి సాహిత్య జీవితం 1945-1985 మధ్య నాలుగు దశాబ్దాలు ఉంటుందని భావించవచ్చు. ఈ రచనలలో 'గట్టి గింజలు' కథానికా సంపుటి, తక్కిన తొమ్మిదీ కావ్యాలు. వీటిలో మొదటి నాలుగు పద్య కావ్యాలు, తక్కిన అయిదు గేయ కావ్యాలు.

ప్రకృతి సందేశం అనే వై.సి.వి. రెడ్డి రాసిన గేయాన్ని ఆంధ్ర ప్రదేశ్ ప్రభుత్వం 10 వ తరగతి తెలుగు పాఠ్యాంశంగా చేర్చారు.

'కడప గడపలు' కవిత
ఒక్కొక్క రచయితను తలచుకోగానే మనకు కొన్ని వాక్యాలు వెంటనే స్ఫురిస్తాయి. కందుకూరి అనగానే 'కన్యాశుల్కము నరమాంస విక్రయము' అనే మాట గుర్తుకు వస్తుంది. గురజాడ అనగానే 'దేశమును ప్రేమించుమన్నా' అనే మాట గుర్తుకు వస్తుంది. గుర్రం జాషువ అనగానే 'కసరిబుసకొట్టు నాల్గు పడగల హైందవ నాగరాజు' అనే మాట గుర్తుకు వస్తుంది. ఈ క్రమంలో వైసివి రెడ్డి అనగానే మనకు 'కడప గడపలలోన కవుల గడపలు మెండు' అనే మాట గుర్తుకు వస్తుంది. ఇది 'పారిజాతం' కావ్యంలోని 'కడప గడపలు' కవితలోనిది. ఆయన ఈ మాట అనడంలో అనౌచిత్యమేదీ లేదు.

నిజమే ప్రాచీన కాలంలోనూ, ఆధునిక కాలంలోనూ కడప జిల్లా నుండి కవులు అధికంగానే వచ్చారు. నాచన సోముడు, తాళ్ళపాక కవులు, మొల్ల, అల్లసాని పెద్దన, రామరాజభూషణుడు, సంకుసాల నృసింహకవి, అయ్యలరాజు రామభద్రుడు, వేమన, పోతులూరి వీరబ్రహ్మం మొదలయినవారు కడప జిల్లా వారే, ఆధునికకాలంలో వావిలికొలను సుబ్బారావు, జనమంచి శేషాద్రి శర్మ, గడియారం వేంకట శేషశాస్త్రి, దుర్భాక రాజశేఖర శతావధాని, గజ్జల మల్లారెడ్డి, సి.వి.సుబ్బన్న, అనంతపురం జిల్లా నుంచి వెళ్ళి అక్కడ స్థిరపడిన పుట్టపర్తి నారాయణాచార్యులు, నారు నాగనార్య మొదలైన వారు ఆ జిల్లావారే. అపడుగులో ఒక ముఖ్యమైన పోగు వైసీవి రెడ్డి గారు. సొదుం జయరాం, కేతు విశ్వనాథ రెడ్డి, పి. రామకృష్ణ, కుప్పిరెడ్డి పద్మనాభరెడ్డి వంటి కథా రచయితలకు సమకాలికుడు వైసీవి రెడ్డి.

 మరణం 
1989 అక్టోబరు 8వ తేదీన కడప మున్సిపల్‌ హైస్కూల్‌లో జరుగుతున్న అభ్యుదయ రచయితల సభల్లో పాల్గొంటూ, మధ్యాహ్న భోజన విరామంలో హఠాత్తుగా గుండెపోటు రావటంతో కన్నుమూశారు.

వంద వసంతాల వై.సి.వి.
వంద వసంతాల వై.సి.వి. పేరుతో వై.సి.వి. రెడ్డి శతజయంతి ప్రత్యేక సంచిక 2025 సం.లో ప్రచురించారు. ఈ సంచికకు ఆచార్య రాచపాళెం చంద్రశేఖర్ రెడ్డి గౌరవ సంపాదకత్వం వహించారు. ఈ పుస్తకంలో వై.సి.వి. గురించి... రాచపాళెం చంద్రశేఖర్ రెడ్డి, గజ్జల మల్లారెడ్డి, ఎన్.గోపి, పెనుగొండ లక్ష్మీనారాయణ, కేతు విశ్వనాథ రెడ్డి లాంటి అనేకమంది ప్రముఖ రచయితలు రాసిన అభిప్రాయాలున్నాయి.

 మూలాలు 

 వెలుపలి లంకెలు 
https://pratibha.eenadu.net/tenth/lesson/andhra-pradesh/telugu-medium/education/2-2-4-218-481-808-1788-15003-23040007301

వర్గం:1926 జననాలు
వర్గం:తెలుగు రచయితలు
వర్గం:వైఎస్ఆర్ కడప జిల్లా రచయితలు
రాయలసీమ ప్రముఖుల జాబితా